Opitulante gratia eterni Dei, cum resideret religiosissimus et piissimus antistes Geraldus in sancta sinodo singulis causis ad cultum et honorem sancte Dei ecclesie pertinentibus finem et modum imponens inter cetera judicia discutienda, deprecatio cujusdam nobilissimi vassalli Ratberti ejus oblata est sublimitatis presentie; siquidem deprecabatur ipse Ratbertus domnum antistem quatenus capelle ejus que est in honore Sancti Stephani aliquid parrochie concederet. Cujus petitioni piissimus presul annuens, concessit ejus capelle villam Curtem et Stogium et villam Exartis, ea scilicet firmitatis ratione ut eadem capella cum ipsis decimis semper subjaceat vico Sancti Martini; et ipsi sacerdotes qui vico prescripto Sancti Martini prefuerint, eamdem capellam Sancti Stephani absque ulla teneant alicujus contradictionis molestia vel inquietudine. Quod si aliquis senior ipsam capellam vico Sancti Martini abstrahere voluerit, predictarum villarum decime cum omni integritate sua ad ecclesiam et vicum sepe nominatum redeant; jubendo precipimus atque subscribimus manu propria et fidelibus nostris subscribendo roborare precipimus. Actum Matiscone urbe publice.